AARHUS: En æra er slut.

Sådan lød det fra flere fronter, da specialbutikken Chas E i oktober måtte lukke ned efter næsten 100 år på Strøget.

I morgen åbner Bestseller det nye butikscenter, Rømerhus, på 1300 kvadratmeter med masser af Bestseller-varer.

I alt er der i 2017 syv butikker fra Strøgets start ved Bispetorvet og ned til Banegården, der ikke er kædeforretninger eller flagskibsbutikker. Til sammenligning har Bestseller mere end 20 butikker i byen - mange af dem på Strøget.

Fremtidsforsker Anne-Marie Dahl kalder udviklingen naturlig og præcis som i resten af verden, men hun frygter samtidig, at Strøget i Aarhus, skal blive som i København.

- Vindblæst og kedeligt, som hun kalder det.

Hun bakkes op af Henrik Jensen, der driver landets ældste herretøjsbutik, Harder.

- Kædebutikkerne sælger det samme i alle byer og er ens indrettede. Forskellen på dem og os er passion for faget og forretningen. Jeg savner butikker med kant, attitude og personlighed, siger han.